ET Euroopa Liidu Teataja C 162/7

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 162/04

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PECORINO SARDO”

EÜ nr: IT-PDO-0117-0018-21.12.2000

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus —  Toote kirjeldus —  Geograafiline piirkond — Päritolutõend — Tootmismeetod —  Seos piirkonnaga — Märgistus —  Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Päritolutõend:

Jälgitavuse ja kontrolli tagamiseks märgistatakse juustuketas tootmispiirkonnast väljaviimisel tinditempliga. Igal „Pecorino Sardo” juustukettal on toiduainete markeerimiseks kasutatava kustumatu tindiga tempel, millel on ülemisel real trükitähtedega kaitstud päritolunimetuse algustähed „PS” ja nende järel akronüüm „DOP” ning alumisel poolviltu real tootja tuvastamist võimaldav kiri; read moodustavad teravnurga, mille seob koonuseks kerge kaar, nii et kujutis meenutab kolmnurkset juustutükki. Toote omadusi ja töötlemise vaheetappe arvestades ei pruugi see tähistus olla lõppetapis nähtav. Sellisel juhul tagatakse jälgitavus märgise lisamisega.

3.2. Tootmismeetod:

On määratud kindlaks, et juustu „Pecorino Sardo” valmistamiseks kasutatav lamba täispiim võib olla termiliselt töödeldud või pastöriseeritud.

Mõnedes juustukodades kasutati termilist töötlemist juba enne toote tunnustamist kaitstud päritolunimetusena, sest selle eesmärk on tagada toote tervislikkus, tappa tõvestavad ja juustu tootmiseks mittesobivad bakterid, juhtida laagerdumisetappi tootele iseloomulike mikroorganismide abil ning parandada juustu lõhna ja maitset, probiootilisi omadusi ja toiteväärtust.

Täpsustatud on, et starterkultuurina kasutatavad piimhappebakterite kultuurid võivad koosneda ka muudest liikidest kui Streptococcus Thermophilus, tingimusel et nad pärinevad tootmispiirkonnast. Liiki Streptococcus Thermophilus loetakse üheks, kuid mitte ainsaks piima ehedas mikroflooras esinevaks mikroobiliigiks.

Et tagada tarbija jaoks toote iseloomulike omaduste säilimine, on maheda (dolce) ja laagerdunud (maturato) juustu „Pecorino Sardo” säilitamistingimused kindlaks määratud. Juustu õige laagerdumisastme tagamiseks võib juustu säilitada tootmistemperatuurist madalamal temperatuuril, samuti on lubatud töödelda juustu koorikut õliga, kasutada hallitusevastaseid aineid ja/või plastikust kaitsekilesid. Säilitamistemperatuuri ja kooriku töötlemist tuleb hakata kohaldama kohe pärast toote valmimist, need ei mõjuta toote organoleptilisi omadusi, pigem aitavad toote säilitamisel neid alles hoida. Kumbagi tüüpi toodet ei tohi külmutada ega sügavkülmutada, neid võib pakendada vaakumpakendis ja toiduainete jaoks ettenähtud plastpakendis.

3.3. Märgistus:

Kindlaks on määratud eeskirjad märgise materjali kohta.

Nimetuse logo peab olema juustuketta „Pecorino Sardo” D.O.P. peal oleva märgise välisserval. Välisserva ääre laius peab olema vähemalt 2 cm ja mitte üle 3 cm. Serva ääres peab olema trükitud 12–14 korda nimetus „Pecorino Sardo” D.O.P.

Nimetuse pikkus peab vastama 85 %le ääre laiusest. Üksteise suhtes sama nurga all olevad nimetused kiirgavad sümmeetriliselt teravikuga väljapoole.

Äärisel ei tohi olla muud märki või kirja kui nimetus ja logo.

KPNga juustu „Pecorino Sardo” juustuketta märgistamise lõpetuseks lisatakse kleebis, millel oleva tähtnumbrilise koodi järgi on juustuketas selgelt identifitseeritav.

Juustu märgise täpne kirjeldus vastab tootjate esitatud nõudele toote selgeks identifitseerimiseks, muutes nimetuse logo selgemini nähtavaks ja lihtsamalt äratuntavaks; tähtnumbriline kood võimaldab toodet turul täpselt jälgida, lihtsustades toote jälgitavuse nõuet ja olles tagatiseks tarbijale.

Täpsustatud on „Pecorino Sardo” pakendamistingimusi. Kui valmimisetapp tootmispiirkonnas on lõppenud, võib juustu „Pecorino Sardo” pakendada ka väljaspool Sardiinia maakonda kas tervelt või portsjonite kaupa vaakum- või gaaspakenditesse.

KOKKUVÕTE

NÕUKOGU MÄÄRUS (EÜ) nr 510/2006

„PECORINO SARDO”

EÜ nr: IT-PDO-0117-0018-21.12.2000

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole Alimentari e Forestali Aadress: Via XX Settembre 20 00187 Roma RM ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio per la Tutela del Formaggio Pecorino Sardo Aadress: Via S. Alenixedda 2 09128 Cagliari CA ITALIA Tel +39 070372885 Faks +39 070372885 E-post: info@pecorinosardo.it Koosseis: Tootjad/töötlejad ( X ) muud ( )

3. Toote liik:

Klass 1.3. Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Pecorino Sardo”

4.2. Kirjeldus:

KPNga juustu „Pecorino Sardo” valmistatakse lamba täispiimast saadud pooleldi kuumutatud massist ning juust liigitatakse tüüpi: mahe (dolce) ehk lühikese valmimisajaga (20–60 päeva) ja laagerdunud (maturato), mille laagerdumisaeg peab olema vähemalt 2 kuud; juust on silindrikujuline, siledate külgede ja sirgete või kergelt kaarjate servadega; Juustumass on pehme ja elastne.

4.3. Geograafiline piirkond:

KPNga juustu „Pecorino Sardo” tootmispiirkond hõlmab kogu Sardiinia maakonna territooriumit.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, lambakasvatajate, tootjate, töötlejate, pakendajate ja portsjoniteks lõikajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

KPNga juustu „Pecorino Sardo” mass on saadud lamba täispiimast, millele on juuretiseks lisatud tootmispiirkonnast pärinevaid piimhappebakterite kultuure, mis kuuluvad taksonoomia alusel liiki Streptococcus termophilus; piima on tõenäoliselt termiliselt töödeldud ja pastöriseeritud, seejärel on sellele lisatud vasikalaapi, saadud kalgend lõigatakse eri suurusega tükkideks; maheda juustu puhul on tükid pähkli suurusega, laagerdunud juustu puhul on tükid maisitera suurusega; sellele pooleldi kuumutamise etapile järgneb pressimine, soolamine ja valmimine, laagerdunud juustu puhul võib valmimine hõlmata ka suitsutamist looduslike vahendite abil. Mahedat lambajuustu (dolce) lastakse laagerduda 20–60 päeva laagerdunud (maturo) juustu valmimine peab kestma vähemalt kaks kuud.

4.6. Seos geograafilise piirkonnaga:

Looduslike tegurite puhul väärivad märkimist lambakasvatuseks ette nähtud Sardiinia piirkondade iseärasused, sealhulgas loomade pidamine vabas looduses ja metsikute taimede rohketel looduslikel karjamaadel, mis annavad juustu valmistamiseks kasutatavale piimale iseloomulikud omadused. Inimfaktori puhul tuleb rõhutada, et saareelanike jaoks on karjakasvatusel sotsiaal-majanduslikult tähtsus, olles sageli ainuke sissetulekuallikas piirkondades, kus pole mingit muud võimalust majandustegevuseks.

4.7. Kontrolliasutus:

Nimi: OCPA Organismo di controllo dei formaggi Pecorino Romano Dop, Pecorino Sardo Dop, Fiore Sardo Dop Aadress: Zona Industriale Macomer c/o Consorzio latte 08015 Macomer NU ITALIA Tel +39 0785742196 Faks +39 0785742197 E-post: ocpa.cert@tiscali.it

4.8. Märgistus:

Tarbimisse andmisel kannavad juustud „Pecorino Sardo” DOP päritolunimetusele osutavat märgist.

Kaitstud päritolunimetusega juustu müümisel kasutatav logo:

(1) ELT L 93, 31.3.2006, lk 12.